《牡丹孔雀图为琼山岑生作》
明代·李东阳

海南风日暄且妍，牡丹花开如火然。花间孔雀双旖旎，似与植物相矜怜。

奇毛昼炫日五色，下照清潭影千尺。栖息应劳择地心，盘旋似惜冲霄力。

江花涧草秋复春，风翎露翼空缤纷。已看翡翠让光彩，复道鶢居非我群。

眼中世态争好丑，此物于人故非偶。衣锦先凭戏綵身，射屏正得穿云手。

北人见画复怜才，此花此鸟何奇哉。上林剩有梧桐树，拭目看随紫凤来。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。